b'\n_START_ARTICLE_\nMichele Bachmann\n_START_SECTION_\nFamiliebakgrunn og yrkesliv\n_START_PARAGRAPH_\nMichele Marie Amble vokste opp i Anoka i Minnesota. Foreldrene var lutherske norsk-amerikanere. Hun er utdannet fra Winona State University, Oral Roberts University og College of William and Mary, og arbeidet som skattejurist i IRS 1988\xe2\x80\x931993. I 1978 giftet hun seg med Marcus Bachmann, en klinisk terapeut med en mastergrad fra Regent University og en doktorgrad fra Union Graduate School, som hun hadde m\xc3\xb8tt i studietiden. De drev valgkamp for demokraten Jimmy Carter i 1976, men de ble skuffet over ham som president, og de har v\xc3\xa6rt republikanere siden presidentvalget i 1980._NEWLINE_Bachmann og hennes ektemann har fem barn (Lucas, Harrison, Elisa, Caroline og Sophia). Bachmann uttalte i 2011 at hun hadde gjennomg\xc3\xa5tt en spontanabort etter f\xc3\xb8dselen av deres andre barn, Harrison. Bachmann og hennes ektemann har ogs\xc3\xa5 hatt fosterhjem for 23 andre barn, alle ten\xc3\xa5ringsjenter, der flere hadde spiseforstyrrelser._NEWLINE_Michele Bachmann var valgt til Minnesotas delstatssenat fra 2001 til hun ble kongressrepresentant.'